A Bizottság 2806/79/EGK rendelete
(1979. december 13.)
a sertéshúsra vonatkozó egyes információk tagállamok és Bizottság közötti cseréjéről, illetve a 2330/74/EGK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1423/78/EGK rendelettel [1] módosított, a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [2] és különösen annak 22. cikkére,
mivel a 2759/75/EGK rendelet 22. cikke előírja, hogy a tagállamok és a Bizottság közlik egymással a rendelet végrehajtásához szükséges információkat; mivel - annak érdekében, hogy a szervezett piac működtetéséhez szükséges információk egységes alapon és megfelelő időben álljanak rendelkezésre - a tagállamok információközléssel összefüggő kötelezettségeit részletesen meg kell határozni;
mivel a 2759/75/EGK rendelet 3. cikkében előírt intervenciós intézkedések alkalmazása a piac pontos ismeretét igényli; mivel az összehasonlíthatóság magas fokának elérése érdekében a figyelembe veendő vágottsertésárak azok az árak legyenek, amelyek a 2760/75/EGK tanácsi rendeletben [3] megállapított, a hasított sertések közösségi osztályozási rendszere minden fontos osztályára az 1229/72/EGK bizottsági rendeletben [4] meghatározott értékesítési szakaszban a 2762/75/EGK tanácsi rendelet [5] mellékletében felsorolt piacokra vonatkoznak; mivel különösen a 2765/75/EGK tanácsi rendelet [6] 3. cikkében meghatározott rendszeres felülvizsgálat céljából, és az intervenciós intézkedések megfelelő időben történő előkészítésének érdekében ezeknek az információknak rendelkezésre kell állniuk a malacárak vonatkozásában is, mivel ezáltal a jövőbeni piaci változások is előre jelezhetővé válnak; mivel azonban Olaszország jelenleg nincs abban a helyzetben, hogy minden közlendő információt biztosítson;
mivel előfordulhat, hogy a Bizottság nem kapja meg az árjegyzéseket; mivel elkerülendő, hogy az árjegyzések hiánya a Bizottság által számított árak rendellenes alakulásához vezessen; mivel a hiányzó árjegyzést vagy árjegyzéseket a rendelkezésre álló legutolsó árjegyzésekkel kell helyettesíteni; mivel a rendelkezésre álló legutolsó árjegyzés használata egy bizonyos, árjegyzések nélküli időszak után már nem lehetséges, mivel ez az érintett piacon rendellenes helyzet feltételezéséhez vezethet;
mivel a piacról alkotott lehető legpontosabb kép elérése érdekében kívánatos, hogy a sertéshúságazat egyéb termékeivel kapcsolatos rendszeres információk is a Bizottság rendelkezésére álljanak, olyan egyéb információkkal együtt, amelyekkel a tagállamok rendelkeznek;
mivel e rendelet tartalmazza a legutóbb az 1188/77/EGK rendelettel [7] módosított 2330/74/EGK bizottsági rendelet [8] előírásait, mivel a 2330/74/EGK rendelet ennek következtében hatályon kívül helyezhető;
mivel az ebben a rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) A tagállamok minden héten, legkésőbb csütörtökig közlik a Bizottsággal az előző hétre vonatkozóan:
a) azokat az árjegyzéseket, amelyeket a 2760/75/EGK rendelettel összhangban meghatározott, a II. kereskedelmi osztályba tartozó 100 kilogrammnyi hasított sertésre vonatkozóan az 1229/72/EGK bizottsági rendeletben meghatározott értékesítési szakaszban, a 2762/75/EGK tanácsi rendelet mellékletében felsorolt piacokon rögzítettek;
b) az egyenként körülbelül 20 kg átlagos élősúlyú malacokra vonatkozó reprezentatív árjegyzéseket.
(2) Amennyiben a Bizottság egy vagy több árjegyzést nem kap kézhez, a rendelkezésre álló legutolsó árjegyzést kell figyelembe vennie. Ha egy árjegyzés vagy az árjegyzések a harmadik egymást követő héten hiányzik/hiányoznak, a Bizottság ezt az árjegyzést/árjegyzéseket nem veheti figyelembe.
2. cikk
A tagállamok havonta egyszer közlik a Bizottsággal a megelőző hónapra vonatkozóan a 2760/75/EGK rendelet I. mellékletében részletezett, E-től IV-ig terjedő kereskedelmi osztályokba tartozó hasított sertések átlagos piaci árát.
Olaszország esetében azonban az előző albekezdésben meghatározott információkat csak 1983. január 1-jei hatállyal kell közölni.
3. cikk
A tagállamok a Bizottság kérésére - ha rendelkezésre áll - közlik a következő, a 2759/75/EGK rendelet hatálya alá tartozó termékekre vonatkozó információkat:
a) a nem tagállamokból származó importtermékek piaci árait a tagállamokban;
b) a nem tagállamok reprezentatív piacain uralkodó árakat.
4. cikk
A Bizottság értékeli a tagállamok által átadott információkat, és azokat a Sertéshúspiaci Irányítóbizottsággal közli.
5. cikk
A 2330/74/EGK rendelet hatályát veszti.
6. cikk
Ez a rendelet 1980. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1979. december 13-án.